Predkladacia správa

Európske centrum pre strednodobé predpovede počasia (The European Centre for Medium-Range Weather Forecasts – ECMWF – ďalej „Centrum“) je medzinárodná organizácia, združujúca v súčasnosti 28 štátov. Plné členstvo má 18 štátov (Belgicko, Dánsko, Fínsko, Francúzsko, Grécko, Holandsko, Írsko, Luxembursko, Nemecko, Nórsko, Portugalsko, Rakúsko, Španielsko, Švajčiarsko, Švédsko, Taliansko, Turecko, Veľká Británia). Doplňuje ich ďalších 10 štátov (Estónsko, Chorvátsko, Island, Litva, Maďarsko, Maroko, Slovinsko, Česká republika, Rumunsko, Srbsko), ktoré majú s Centrom dohodu o spolupráci. Centrum má dohody o spolupráci aj so Svetovou meteorologickou organizáciou (WMO), Európskou organizáciou pre využívanie meteorologických satelitov (EUMETSAT), Africkým centrom pre rozvoj meteorologických aplikácií (ACMAD), Spojeným výskumným centrom Európskej únie (JRC), Európskou kozmickou agentúrou (ESA) a ďalšími organizáciami. Centrum sa pôvodne formovalo ako jeden z projektov COST (European Co-operation in Science and Technology). Bolo založené v roku 1975 a prvé predpovede začalo operatívne vydávať od 1. augusta 1979. 

	Základné ciele Centra sú:
-	vývoj numerických metód pre strednodobé predpovede počasia (predpovede na obdobie 3 až 10 dní);
-	operatívna príprava strednodobých predpovedí a ich distribúcia meteorologickým službám členských štátov;
-	vedecko – technický výskum, zameraný na zlepšovanie predpovedí;
-	zber a archivácia potrebných meteorologických dát.

	Centrum poskytuje časť svojej výpočtovej kapacity členským štátom, poskytuje členským štátom školenie odborníkov v oblasti numerických metód predpovede počasia a sprístupňuje svoje archívy vonkajším subjektom. 
	Problematika strednodobej predpovede nie je v súčasnosti v Slovenskej republike uspokojivo riešená. Vlastné zdroje nášho štátu (odborné kapacity, výpočtová technika, finančné zdroje) nepostačujú na realizáciu samostatného programu rozvoja metód strednodobej predpovede počasia. Vzhľadom na náročnosť problematiky nemožno očakávať ani v budúcnosti zmenu tejto situácie. Jediným východiskom, ktoré uplatňuje väčšina (aj väčších) krajín, je spoločný prístup k rozvoju problematiky a sústredenie odborných, materiálových a finančných zdrojov do jedného centra. Stelesnením tejto myšlienky v európskom regióne je ECMWF. Možno preto konštatovať, že kladný alebo záporný postoj k členstvu v ECMWF znamená pre Slovenskú republiku aj odpoveď na otázku, či bude verejnosti a užívateľom v Slovenskej republike k dispozícii kvalitná strednodobá predpoveď počasia alebo nie. Všetky meteorologické informácie a produkty ECMWF sú prístupné len členským štátom a štátom, s ktorými uzavrelo ECMWF zmluvu o spolupráci.

	V tejto súvislosti je potrebné konštatovať, že záujem o strednodobú predpoveď je veľký a neustále narastá. Aktivity mnohých hospodárskych podnikateľských subjektov, firiem a inštitúcií, ale aj subjektov štátnej správy sú na počasí výrazne závislé. Ich plánovanie s využitím strednodobej predpovede prináša reálne ekonomické a humánne efekty. Preto možno chápať kvalitnú predpoveď počasia ako významný zdroj pre zvyšovanie produktivity ekonomických aktivít. Podľa zdrojov Svetovej meteorologickej organizácie sa náklady, vynaložené na tvorbu strednodobých predpovedí zhodnocujú desaťnásobne.
	Mimoriadne dôležité sú strednodobé predpovede pre krízový manažment Slovenskej republiky. Možnosť predpovedať výskyt a vývoj počasia, spôsobujúceho katastrofy (zvlášť povodne) vo väčšom časovom predstihu umožňuje prijímať účinnejšie opatrenia na ochranu životov a majetku.
	Okrem štandardných strednodobých predpovedí pripravuje a distribuuje ECMWF aj sezónne predpovede, umožňujúce predpovedať prevládajúci charakter počasia v budúcich ročných obdobiach. Tieto informácie majú strategický význam pre ekonomiky jednotlivých krajín a po uzavretí dohody s ECMWF by boli k dispozícii aj pre Slovensko.
	Predkladaný návrh Dohody o spolupráci medzi Európskym centrom pre strednodobé predpovede a Slovenskou republikou nie je dohodou o pristúpení za plného člena, ale vytvára pre Slovenskú republiku dostatočný rámec pre efektívnu a produktívnu spoluprácu s ECMWF. Podľa pravidiel ECMWF a za predpokladu, že Slovenská republika podpíše dohodu s ECMWF a nadobudne platnosť od 1. januára 2008, boli odhadnuté poplatky za kooperačnú dohodu takto:

Pravidelný ročný príspevok:                         39 400 GBP            2 151 240 Sk                 

Dodatočný vstupný poplatok, 
    rozložený na 5 rokov:              celkove   157 600  GBP           8 640 960 Sk                        
                                                     2008        31 520  GBP           1 720 992 Sk 
                                                     2009        31 520  GBP           1 720 992 Sk
                                                     2010        31 520  GBP           1 720 992 Sk
                                                     2011        31 520  GBP           1 720 992 Sk
                                                     2012        15 760  GBP           1 720 992 Sk

	Špecializovanou inštitúciou rezortu životného prostredia, ktorá bude záväzky vyplývajúce z dohody zabezpečovať bude Slovenský hydrometeorologický ústav (SHMÚ), z ktorého prostriedkov budú hradené ročné príspevky a dodatočný vstupný poplatok. Rovnako z prostriedkov SHMÚ budú platené aj ďalšie predpokladané náklady spojené s odovzdávaním produktov Slovenskej republike (telekomunikačné poplatky za linku medzi Centrom a SHMÚ) ako sa to uvádza v čl. 5 návrhu dohody.
	Vzhľadom na to, že nevzniknú dodatočné nároky na štátny rozpočet sa doložka finančných, ekonomických vplyvov a vplyvov na zamestnanosť nevyhotovuje. Uzavretím dohody budú mať užívatelia a verejnosť k dispozícii kvalitnú strednodobú predpoveď počasia.